**Likumprojekta “Grozījumi Apsardzes darbības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Apsardzes darbības likumā”(turpmāk – Likumprojekts)mērķis ir palielināt Valsts policijas un citu apsardzes darbību kontrolējošo institūciju iespējas kontroles pasākumu veikšanā, likumpārkāpumu savlaicīgā identificēšanā un atklāšanā, kā arī ēnu ekonomikas īpatsvara mazināšanā apsardzes nozarē. Ar likumprojektu paredzēts ieviest Apsardzes darbības reģistru, vienlaikus mainot apsardzes komersantu reģistrācijas kārtību.  Likumprojektam jāstājas spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ēnu ekonomikas apkarošanas padomes 2018. gada 28. februāra sēdē doto uzdevumu (prot. Nr.6, 5.punkts), kas nosaka Iekšlietu ministrijai sadarbībā ar Finanšu ministriju un Labklājības ministriju līdz 2018. gada 1. jūlijam sagatavot Likumprojektu, paredzot apsardzes darbības reģistra izveidi, kurā tiktu ietvertas ziņas – par apsardzes komersantiem un atļautajiem apsardzes pakalpojumiem, noslēgtajiem līgumiem (tai skaitā ar apakšuzņēmējiem), apsargājamajiem objektiem, apsardzes komersantiem pieejamajiem resursiem (tai skaitā cilvēkresursiem), personām, kuras nokārtojušas pārbaudījumus apsardzes sertifikāta iegūšanai, personām izsniegtajiem apsardzes sertifikātiem un to derīgumu termiņu, personu apgūtajām apsardzes izglītības programmām un mācību kursiem un citas nepieciešamās ziņas, tai skaitā izvērtējot nepieciešamību iekļaut ziņas par elektronisko darba laika uzskaiti apsardzes nozarē nodarbinātajiem. Iepriekšminētā uzdevuma izpildes termiņš tika pagarināts līdz 2019.gada 1.martam (Ēnu ekonomikas apkarošanas padomes 2018.gada 7.septembra sēdes prot. Nr.7, 1.2.apakšpunkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Iekšlietu ministrijā 2014. gada oktobrī vērsās apsardzes nozari pārstāvošā nevalstiskā organizācija – Drošības nozares kompāniju asociācija ar priekšlikumu izveidot apsardzes komersantu reģistru (pēc analoģijas ar būvkomersantu reģistru), kurā būtu apkopotas un pieejamas ziņas par apsardzes komersantiem, kuri sniedz apsardzes pakalpojumus valstī.  Lai izvērtētu apsardzes komersantu reģistra izveides lietderīgumu, iegūtu visaptverošu informāciju par šā reģistra izveides iespējām, tajā iekļaujamajām ziņām un apjomu, Iekšlietu ministrija vairākkārt organizēja sanāksmes gan ar atbildīgajām valsts institūcijām, gan kopīgas sanāksmes ar visām apsardzes nozari pārstāvošajām nevalstiskajām organizācijām.  Tika identificētas vairākas problēmas (trūkumi) apsardzes darbībā, kā, piemēram:   1. Valsts policijai un citām apsardzes darbību kontrolējošām institūcijām, piemēram, Valsts ieņēmumu dienestam – nodokļu un valsts sociālās apdrošināšanas obligāto iemaksu administrēšanai, Valsts darba inspekcijai – darba tiesiskās attiecības reglamentējošo normatīvo aktu ievērošanas uzraudzībai un kontrolei:  * nav aktuālu ziņu par apsardzes komersantu noslēgtajiem līgumiem par katru apsardzes pakalpojumu veidu, tai skaitā noslēgtajiem līgumiem ar citiem apsardzes komersantiem (apakšuzņēmējiem); * nav aktuālu ziņu par apsardzes komersantu un iestāžu, komersantu un organizāciju (turpmāk – organizācija), kas izveidojuši iekšējās drošības dienestus, apsargājamajiem objektiem (apsargājamo objektu saraksts, skaits, objektam piesaistīto apsardzes darbinieku saraksts, dežūru grafiks un citas ziņas).  1. Apsardzes darbību kontrolējošajām institūcijām nav iespējams efektīvi plānot apsargājamo objektu un apsardzes darbinieku, kuri šajos objektos veic apsardzes darbību, pārbaudes. 2. Saskaņā ar pašlaik normatīvajos aktos noteiktajām prasībām reizi gadā Valsts policijā iesniegtie apsardzes komersantu un organizāciju iekšējās drošības dienestu apsardzes darbības pārskati (ziņas) uz apsardzes komersantu vai iekšējās drošības dienestu darbības kontroles brīdi ir zaudējuši savu aktualitāti. 3. Apsardzes darbinieki apsardzes darbību veic, neievērojot noteikto atpūtas un darba režīmu. 4. Apsardzes komersantiem un organizāciju iekšējās drošības dienestiem nav rīka, lai ērti un operatīvi iesniegtu Valsts policijā nepieciešamo informāciju un publicētu aktuālos darbības rādītājus sabiedrībai. 5. Pašlaik nav efektīva līdzekļa informācijas apmaiņai starp apsardzes darbību kontrolējošajām institūcijām un citām kompetentām institūcijām. 6. Apsardzes komersantu un iekšējās drošības dienestu apsardzes darbības pārskati (ziņas) Valsts policijā tiek iesniegti elektroniskā formā nestrukturētā veidā un atsevišķos gadījumos ar nepilnībām, kas Valsts policijas amatpersonām prasa papildus laiku to apkopošanai un precizēšanai un nepilnību novēršanai (vienas un tās pašas ziņas, izmaiņu gadījumā Valsts policijai manuāli ir jāapstrādā vairākkārtīgi). 7. Ziņas par apsardzes komersantiem no integrētās iekšlietu informācijas sistēmas apakšsistēmas “Licenču un sertifikātu reģistrs” (turpmāk – Licenču un sertifikātu reģistrs) Valsts policijai ir manuāli jāpublicē Valsts policijas tīmekļvietnē [www.vp.gov.lv](http://www.vp.gov.lv). 8. Informācija par personas iegūto izglītību apsardzes nozarē Valsts policijā tiek iesniegta papīra formā.   Tika secināts, ka iepriekšminētie trūkumi apgrūtina apsardzes darbību kontrolējošo institūciju darbību (iespējas) efektīvu kontroles pasākumu plānošanai un veikšanai, likumpārkāpumu savlaicīgai identificēšanai un atklāšanai un ēnu ekonomikas īpatsvara mazināšanai apsardzes nozarē.  Lai rastu risinājumu konstatētajām problēmām apsardzes nozarē, Iekšlietu ministrijai ir panākta vienošanās ar apsardzes nozari pārstāvošajām nevalstiskajām organizācijām (Drošības nozares kompāniju asociācija, Latvijas Drošības biznesa asociācija, Apsardzes komersantu asociācija) par Apsardzes darbības reģistra (turpmāk – Reģistrs) izveidi.  Iekšlietu ministrija un apsardzes nozari pārstāvošās nevalstiskās organizācijas vienojās, ka Reģistrā jābūt pieejamām aktuālām, centralizēti un caurskatāmi apkopotām visām ar apsardzes darbību saistītām ziņām, tādējādi, uzlabojot apsardzes darbības tirgus pārskatāmību Latvijā. Paredzams, ka ar Reģistra izveidi tiks mazināts ne tikai ēnu ekonomikas īpatsvars apsardzes nozarē, bet arī veicināta godīga konkurence.  Valsts ieņēmumu dienesta statistikas dati Iekšlietu ministrijas ieskatā norāda uz pašlaik pastāvošajiem riskiem apsardzes nozarē, kas saistīta ar nenomaksātajiem nodokļiem un kalpo par pamatu Reģistra izveidei.  Nodokļu maksātāju skaits   |  |  |  |  |  |  |  | | --- | --- | --- | --- | --- | --- | --- | |  | **Nodokļu maksātāju skaits (dati uz 23.07.2018.)** | | | | | | | **juridiskās personas** | **fiziskās personas – saimnieciskās darbības veicēji** | **individuālie komersanti** | **KOPĀ** | **PVN maksātāji** | **MUN**  **maksātāji** | | Apsardzes nozare | 904 | 45 | 19 | 968 | 473 | 224 | | Licencētie apsardzes komersanti | 443 | - | 6 | 449 | 387 | 56 | | Kopējais nodokļu maksātāju skaits valstī | 212 151 | 125 669 | 11 497 | 349 317 | 84 788 | 43 560 |   Valsts ieņēmumu dienesta administrēto budžeta maksājumu kopējais parāds2017. gada 1. jūlijā (*tūkst. euro*)   |  |  |  |  |  | | --- | --- | --- | --- | --- | |  | **Parādu summa kopā** | **Aktuālais parāds** | **Apturētais parāds** | **Termiņa pagarinājumu atlikums** | | Apsardzes nozare | 9 864,11 | 8 811,35 | 719,73 | 333,03 | | Licencētie apsardzes komersanti | 1914,40 | 1472,85 | - | 441,55 |   Valsts ieņēmumu dienesta administrēto budžeta maksājumu kopējais parāds 2018. gada jūlijā (*tūkst. euro*) (dati uz 23.07.2018.)   |  |  |  |  |  | | --- | --- | --- | --- | --- | |  | **Parādu summa kopā** | **Aktuālais parāds** | **Apturētais parāds** | **Termiņa pagarinājumu atlikums** | | Apsardzes nozare | 23 477,55 | 17 928,06 | 4143,06 | 1406,43 | | Licencētie apsardzes komersanti | 6861,26 | 5846,77 | - | 1014,49 |   Ņemot vērā, ka jautājums par Reģistra izveidi ir viens no ēnu ekonomikas īpatsvara mazināšanas pasākumiem apsardzes nozarē, Iekšlietu ministrija šā jautājuma izskatīšanu iniciēja Ēnu ekonomikas apkarošanas padomes 2018. gada 28. februāra sēdē.  Saistībā ar minēto Iekšlietu ministrijai tika uzdots sadarbībā ar Finanšu ministriju un Labklājības ministriju sagatavot Likumprojektu, paredzot Reģistra izveidi, kurā tiktu ietvertas ziņas – par apsardzes komersantiem un atļautajiem apsardzes pakalpojumiem, noslēgtajiem līgumiem (tai skaitā ar apakšuzņēmējiem), apsargājamajiem objektiem, apsardzes komersantiem pieejamajiem resursiem (tai skaitā cilvēkresursiem), personām, kuras nokārtojušas pārbaudījumus apsardzes sertifikāta iegūšanai, personām izsniegtajiem apsardzes sertifikātiem un to derīgumu termiņu, personu apgūtajām apsardzes izglītības programmām un mācību kursiem un citas nepieciešamās ziņas, tai skaitā izvērtējot nepieciešamību iekļaut ziņas par elektronisko darba laika uzskaiti apsardzes nozarē nodarbinātajiem.  Lai izpildītu Ēnu ekonomikas apkarošanas padomes 2018. gada 28. februāra sēdē doto uzdevumu, ar Iekšlietu ministrijas 2018. gada 20. marta rīkojumu Nr.1-12/438 “Par starpinstitūciju darba grupas izveidošanu” Iekšlietu ministrijā tika izveidota starpinstitūciju darba grupa (turpmāk – darba grupa), kuras sastāvā iekļauti Iekšlietu ministrijas, Finanšu ministrijas, Labklājības ministrijas, Valsts policijas, Iekšlietu ministrijas Informācijas centra, Valsts ieņēmumu dienesta un Valsts darba inspekcijas pārstāvji.  Ievērojot minēto, darba grupa ir izstrādājusi Likumprojektu.  Saskaņā ar Likumprojektu Reģistrs ir valsts informācijas sistēma, kuras mērķis – automatizēt un paplašināt kontroles iespējas par noteikumu ievērošanu apsardzes darbības jomā.  Saistībā ar Reģistra ieviešanu, tiks izveidots elektroniskais pakalpojums “Reģistrētie apsardzes komersanti”, kurā iedzīvotāji varētu pārliecināties par:   * 1. komersanta reģistrāciju apsardzes darbības veikšanai;   2. komersanta izslēgšanu no Reģistra;   3. iegūt informāciju par reģistrētā apsardzes komersanta nosaukumu;   4. Uzņēmumu reģistrā piešķirto reģistrācijas numuru;   5. datus par civiltiesiskās atbildības apdrošināšanas polisi;   6. komersanta kontaktinformāciju;   7. komersanta sniedzamajiem apsardzes pakalpojumiem;   8. aktuālo informāciju par komersanta darbības rezultātiem (līgumi, darbinieku un operatīvā transporta skaits, finanšu apgrozījums un nomaksātie nodokļi).   Pakalpojuma sniegšanai Valsts pārvaldes pakalpojumu portālā tiks izvietota elektronisko saite uz Reģistru, izmantojot kuru, lietotāji var piekļūt Reģistrā ģenerētam pārskatam par reģistrētiem apsardzes darbības komersantiem.  Ar Likumprojektu tiek mainīta kārtība apsardzes darbības uzsākšanai un veikšanai Latvijā.  Likumprojekts paredz, ka, reģistrējot apsardzes komersantu un iekšējās drošības dienestu Reģistrā, apsardzes komersantam vairs netiek izsniegta speciālā atļauja (licence) un attiecīgi iekšējās drošības dienestam – reģistrācijas apliecība. Tā vietā apsardzes komersants un iekšējās drošības dienests tiek reģistrēti Reģistrā.  Reģistra funkcionalitātē ir ietverta komersantu reģistrēšana Reģistrā, kas vienlaicīgi ir arī atļaujas izsniegšana apsardzes pakalpojumu sniegšanai.  Plānots, ka ar minēto kārtību tiek samazināts administratīvais slogs apsardzes komersantam un organizācijai, kas izveidojusi iekšējās drošības dienestu, attiecībā uz tā reģistrēšanu Reģistrā.  Likumprojekts noteic, ka apsardzes komersants un iekšējās drošības dienests apsardzes darbību var uzsākt un veikt tikai pēc reģistrācijas Reģistrā. Apsardzes komersants sniedz tikai tāda veida apsardzes pakalpojumus, kādi tam norādīti Reģistrā. Apsardzes komersanta un iekšējās drošības dienesta reģistrāciju Reģistrā, izslēgšanu no Reģistra veic Valsts policija.  Likumprojekta 5. pantā ir noteikti ierobežojumi apsardzes komersanta reģistrācijai Reģistrā, proti, tiek aizliegts reģistrēt apsardzes komersantu:  - kurš izslēgts no reģistra, ja nav pagājis gads pēc lēmuma pieņemšanas par komersanta izslēgšanu no reģistra;  - kura dalībnieks ir juridiska persona, kas pēdējā gada laikā izslēgts no reģistra;  Šāda prasība attiecībā uz aizliegumu reģistrēt reģistrā tika vērtēta, izstrādājot spēkā esošo Apsardzes darbības likumu (Latvijas Vēstnesis, 2014, 47., 75.nr.; 2016, 241.nr.; 2017, 5.nr.) un saglabā tajā paredzēto ierobežojumu speciālās atļaujas (licences) saņemšanai. Skat. spēkā esošā Apsardzes darbības likuma Anotācijas I sadaļas 4. punktu.  - ja komersantam uz reģistrēšanas brīdi ir Valsts ieņēmumu dienesta administrēto nodokļu, nodevu un citu valsts noteikto obligāto maksājumu parāds, kura kopsumma pārsniedz likumā “Par nodokļiem un nodevām” noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību;  - ja komersantam, kā arī komersanta likumiskajiem pārstāvjiem ir nenomaksāti administratīvie sodi apsardzes darbības, darba tiesiskās attiecības un nodokļu nomaksas reglamentējošo normatīvo aktu pārkāpumiem;  - ja komersantam ir pasludināts maksātnespējas process, komersants atrodas likvidācijas procesā, vai arī komersanta saimnieciskā darbība ir apturēta vai izbeigta.  Šie ierobežojumi ir vērsti uz esošajā situācijā aktuālu jautājumu risināšanu, par negodprātīgu komersantu iesaistīšanos apsardzes pakalpojumu sniegšanā. Grozījumu mērķis ir novērst tādu komersantu iesaistīšanos apsardzes pakalpojumu sniegšanā, par kuru spēju darboties normatīvajos aktos noteiktajā kārtībā ir saprātīgas šaubas. Jauna veida ierobežojumus šis tiesiskais regulējums neievieš.  Likumprojekta 6. pants paredz nosacījumus, kad apsardzes komersantu var izslēgt no Reģistra. Līdzīgi izslēgšanas no Reģistra nosacījumi tiek noteikti arī attiecībā uz iekšējās drošības dienestu (Likumprojekta 9. pants).  Pašlaik Apsardzes darbības likuma (turpmāk – Likums) 10. panta piektā daļa paredz, ka fizisko apsardzi, tehnisko apsardzi un inkasācijas apsardzi var veikt tikai tāds apsardzes komersants, kura apsardzes darbinieku skaits, kā arī šā komersanta rīcībā esošais materiāltehniskais nodrošinājums ir pietiekams, lai pildītu apsardzes pakalpojumu līgumu saistības, nepārkāpjot Likuma, darba tiesiskās attiecības reglamentējošo un citu normatīvo aktu prasības. Apsardzes komersants (ģenerāluzņēmējs) apsardzes pakalpojuma līguma saistību izpildei ir tiesīgs piesaistīt citus apsardzes komersantus (apakšuzņēmējus), bet apakšuzņēmējs nav tiesīgs nodot tālāk citiem izpildītājiem savu saistību izpildi.  Lai samazinātu izvairīšanos no nodokļu nomaksas gadījumu skaita, nodokļu krāpšanas riskus, mazinātu nelegālo nodarbinātību apsardzes nozarē, kā arī, ņemot vērā Drošības nozares kompāniju asociācijas priekšlikumu un citu apsardzes nozari pārstāvošo nevalstisko organizāciju piekrišanu, tiek precizēta Likuma 10. panta piektajā daļā ietvertā tiesību norma. Proti, Likumprojekta 7. pants noteic, ka apsardzes komersants (ģenerāluzņēmējs) viena līguma saistību izpildē fiziskās apsardzes pakalpojuma nodrošināšanai var piesaistīt ne vairāk kā vienu apsardzes komersantu (apakšuzņēmēju), vienlaikus uzliekot ģenerāluzņēmējam par pienākumu nodrošināt, ka apakšuzņēmējs apsardzes darbību veic saskaņā ar Likuma prasībām. Nododot saistību izpildi apakšuzņēmējam, ģenerāluzņēmējs nodrošina, ka apsardzes pakalpojumu līguma saistību izpildei apakšuzņēmējs nedrīkst nodarbināt ģenerāluzņēmēja darbinieku. Par apsardzes pakalpojuma līguma saistību izpildi kopumā ir atbildīgs ģenerāluzņēmējs. Minētā norma paredz mazināt ēnu ekonomikas īpatsvaru apsardzes darbības jomā. Apakšuzņēmēju skaita ierobežošana citu apsardzes pakalpojumu sniegšanā netiek paredzēta.  Apakšuzņēmēju skaita ierobežošana attiecināma arī uz pasākumu (sapulču, gājienu, piketu, publisku svētku un izklaides pasākumu un citu masu pasākumu) apsardzes nodrošināšanu. Pasākumu apsardzes specifika saistīta ar īslaicīgu darba tiesisko attiecību nodibināšanu ar lielu apsardzes darbinieku skaitu. Pasākuma apsardzes uzticēšana tādam apsardzes komersantam, kura rīcībā nav pietiekams apsardzes darbinieku skaits, neliecina par apsardzes komersanta gatavību sniegt attiecīga mēroga pakalpojumu. Pasākuma apsardzē nepieciešams nodrošināt vienotu apsardzes cilvēkresursu vadību, kas ir apgrūtināta, ja ir iesaistīti vairāki apsardzes komersanti.  Sakarā ar to ir papildināti pārejas noteikumi ar 14. punktu šādā redakcijā:  “14. Uz apsardzes komersantiem, kuriem līdz likuma spēkā stāšanās brīdim ir spēkā esošs apsardzes pakalpojuma līgums, neattiecas likuma 10. panta piektās daļas ierobežojums attiecībā uz citu apsardzes komersantu (apakšuzņēmēju) piesaisti līdz 2022. gada 1. janvārim.”  Šie grozījumi veicinās godīgu konkurenci un sniegto pakalpojumu kvalitātes uzlabošanos, neatkarīgi no apsardzes komersanta piederības mazo, vidējo vai lielo uzņēmumu grupai.  Pašlaik saskaņā ar Ministru kabineta 2017. gada 27. jūnija noteikumiem Nr.380 “Apsardzes sertifikātu izsniegšanas kārtība” izglītības iestādei, kas akreditēta atbilstoši normatīvo aktu prasībām un īsteno izglītības programmu kopās “Personu un īpašumu aizsardzība” vai “Organizāciju drošība”, vai “Civilā drošība un aizsardzība” (turpmāk – izglītības iestāde) ir tiesības īstenot šo noteikumu 6.3.apakšpunktā paredzētos mācību kursus 80 stundu apjomā (neformālā izglītība), kā arī pienākums pēc šo mācību kursu apguves izsniegt personai izziņu.  Ņemot vērā, ka normatīvajos aktos nav noteikts pienākums izglītības iestādēm, kuras īsteno neformālo izglītību, Valsts izglītības informācijas sistēmā iekļaut attiecīga satura informāciju par izglītojamo (personas vārds, uzvārds, personas kods, mācību kursa apjoms, norises vieta un laiks), Likumprojekts papildināts ar tiesisko regulējumu, kas noteic, ka izglītības iestādes, kuras saskaņā ar normatīvajos aktos noteikto kārtību īsteno apmācību, kas nepieciešama apsardzes sertifikāta saņemšanai vai derīguma termiņa pagarināšanai tiek reģistrētas Reģistrā un tām attiecīgās ziņas jāiekļauj Reģistrā. Minētā tiesību norma nepieciešama, lai nodrošinātu apmācības procesa caurskatāmību, novēršot iespējamos riskus minēto izziņu viltošanā, kā arī formālas pieejas varbūtību apmācības procesā. Tiek paredzēts nodrošināt Reģistra sasaisti ar Valsts izglītības informācijas sistēmu.  Likumprojekta izstrādes gaitā tika veikta izpēte par iespējām apsardzes nozarē ieviest elektroniskās darba laika uzskaites sistēmu. Tika konstatēts, ka esošie elektroniskās darba laika uzskaites risinājumi neatbilst apsardzes nozares vajadzībām, kā arī ir saistības ar būtiskiem finanšu ieguldījumiem bez skaidri saskatāmiem ieguvumiem. Likumprojekts paredz alternatīvu risinājumu, kas vērsts uz ēnu ekonomikas īpatsvara mazināšanu, proti, Reģistrā iekļaut ziņas par veicamo apsardzes darbību (noslēgtie līgumi, apsargājamie objekti, apsardzes pakalpojuma veidi, apsargājamo objektu apsardzē iesaistītie cilvēkresursi, apsardzes darbinieku darba režīms, transportlīdzekļu, apsardzes tehnisko sistēmu un šaujamieroču izmantošana, apsargājamajiem objektiem piesaistītie apakšuzņēmēji), kas nepieciešamas kontroles pasākumu veikšanai. Tas ļaus tiešsaistē novērtēt apsardzes komersanta spējas ar pieejamiem resursiem nodrošināt objektu apsardzi, nepārkāpjot normatīvo aktu prasības.  Likumprojektam pakārtotie Ministru kabineta noteikumi par Reģistru (turpmāk – Ministru kabineta noteikumi par Reģistru) paredzēs:   * Reģistrā iekļaujamo ziņu saturu, ziņu reģistrēšanas, izmantošanas, glabāšanas, aprites un dzēšanas kārtību, kā arī institūcijas, kurām piešķirama piekļuve Reģistrā iekļautajām ziņām; * kārtību, kādā apsardzes komersantu, iekšējās drošības dienestu un izglītības iestādi reģistrē Reģistrā, un apsardzes komersantu un iekšējās drošības dienestu izslēdz no Reģistra; * prasības apsardzes komersantam, iekšējās drošības dienestam un izglītības iestādei, reģistrējoties Reģistrā un prasības, kas tiem jāpilda atrodoties Reģistrā; * kārtību, kādā apsardzes komersantam, iekšējās drošības dienestam un izglītības iestādei piešķirama piekļuve Reģistram, un apsardzes komersantam un iekšējās drošības dienestam anulējama piekļuve reģistram; * reģistrācijas Reģistrā un ikgadējās valsts nodevas apmēru un maksāšanas kārtību.   Likumprojekta 3. pantā ir noteikts, ka Reģistrā tiek iekļautas ziņas par apsardzes komersantiem un tiem atļautajiem apsardzes pakalpojumu veidiem, pārrobežu skaidras naudas pārvadājumu atļaujām, iekšējās drošības dienestiem, veicamo apsardzes darbību, izglītības iestādēm, kas īsteno apsardzes sertifikāta saņemšanai vai termiņa apgarināšanai nepieciešamo apmācību (turpmāk – izglītības iestādes) fiziskām personām, kas apgūst apmācību apsardzes sertifikātu saņemšanai vai derīguma termiņa pagarināšanai, fiziskām personām izsniegtajiem apsardzes sertifikātiem.  Likumprojekta 3. pantā ir paredzēts pilnvarojums Ministru kabinetam noteikt Reģistrā iekļaujamo ziņu saturu. Minētais pilnvarojums ir nepieciešams, lai nodrošinātu, ka Reģistrā tiks iekļautas tāda satura un detalizācijas pakāpes ziņas, kas palīdzēs Valsts policijai un citām publiskās pārvaldes iestādēm identificēt Likuma 5. panta trešās daļas jaunajā redakcijā ietvertos subjektus, lai nodrošinātu efektīvu apsardzes darbības kontroli veicot šo subjektu monitoringu atbilstoši apsardzes darbību reglamentējošiem tiesību aktiem. Piemēram, Reģistrā par apsardzes komersantu varēs iekļaut šāda satura ziņas: reģistrācijas datums, apsardzes pakalpojuma veids: 1) apsardzes tehnisko sistēmu ierīkošana; 2) fiziskā apsardze; 3) tehniskā apsardze; 4) inkasācijas apsardze; apsardzes komersanta nosaukums (firma); apsardzes komersanta reģistrācijas numurs; apsardzes komersanta juridiskā adrese; apsardzes komersanta reģistrācijas valsts; anulēšanas datums; par personālsabiedrības vai kapitālsabiedrības pārvaldes institūcijas amatpersonu: 1) vārds, uzvārds; 2) personas kods (ja ziņas par personu nav iekļautas Iedzīvotāju reģistrā (no 2020.gada jūlija Fizisko personu reģistrā), – personas dzimšanas datums); 3) amats; 4) valstiskā piederība un tās veids; par individuālo komersantu: 1) vārds, uzvārds; .2) personas kods (ja ziņas par personu nav iekļautas Iedzīvotāju reģistrā (no 2020.gada jūlija Fizisko personu reģistrā), – personas dzimšanas datums); 3) valstiskā piederība un tās veids; par apsardzes komersantu noteikto personu, kas tieši organizēs un vadīs apsardzes darbinieku darbu:1)vārds, uzvārds; 2) personas kods (ja ziņas par personu nav iekļautas Iedzīvotāju reģistrā (no 2020. gada jūlija Fizisko personu reģistrā), – personas dzimšanas datums); 3) valstiskā piederība un tās veids; 4) apsardzes sertifikāta numurs un izsniegšanas datums.  Vienlaikus likumprojekta 4. pants un 8. pants paredz pilnvarojumu Ministru kabinetam noteikt kārtību, kādā apsardzes komersantu un iekšējās drošības dienestu reģistrē Reģistrā; prasības, kas tiem jāpilda, atrodoties Reģistrā un kārtību, kādā tiem piešķirama un anulējama piekļuve Reģistram. Šāds prasību kopums (piemēram, informācijas iesniegšana par aktuālām izmaiņām uzņēmumu valdē vai apsardzes vadības atrašanās vietā, regulāra informācijas iesniegšana par šī brīža sniedzamiem apsardzes pakalpojumiem un nodarbinātiem apsardzes darbības jomā) nepieciešams, lai nodrošinātu, ka minētie subjekti, veicot apsardzes darbību, ievēro apsardzes darbību reglamentējošo tiesību aktu prasības.  Šobrīd prasības, kas jāpilda apsardzes komersantiem un iekšējās drošības dienestiem to darbības laikā, ir noteiktas Ministru kabineta 2014. gada 9. decembra noteikumos Nr.757 “Apsardzes darbības licencēšanas noteikumi” un Ministru kabineta 2015. gada 13. oktobra noteikumos Nr.582 “Iekšējās drošības dienesta reģistrācijas kārtība”. Prasības apsardzes komersantiem un iekšējās drošības dienestiem, kas tiem jāpilda, atrodoties Reģistrā, tiks paredzētas atbilstoši pašlaik spēkā esošajām prasībām, kas noteiktas minētajos Ministru kabineta noteikumos, proti, iesniegt aktualizētās ziņas (pārskatu), kurā norāda: spēkā esošo līgumu skaitu par katru pakalpojuma veidu; pakalpojuma ņēmēja (firmas) nosaukumu un adresi; kopējo nodarbināto skaitu; apsardzes darbinieku skaitu; šaujamieroču veidu un skaitu; transportlīdzekļu veidu un skaitu; aizturēto un policijai nodoto likumpārkāpēju skaitu u.c.  Likumprojektā iekļautie pilnvarojumi, kas paredz tiesības Ministru kabinetam noteikt prasības apsardzes komersantiem, ir paredzēti, lai konkretizētu likumdevēja noteikto regulējumu un tie neparedz noteikt jaunas prasības.  Atbilstošie Reģistra tehniskā risinājuma jautājumi tiks noteikti Ministru kabineta noteikumos par Reģistru.  Pirms Reģistra izstrādes tiks veikts novērtējums par personas datu apstrādes ietekmi uz datu aizsardzību. Sistēmā tiks iestrādātas Eiropas Parlamenta un Padomes regulā (ES) 2016/679 noteiktās prasības un nosacījumi per personu datu apstrādi. Ietekmes novērtējums šajā stadijā būtu izteikti vispārīgs, atkārtotu ietekmes novērtējumu, veicot Ministru kabineta noteikumu par Reģistru izstrādes procesā.  Plānotais Reģistra ieviešanas termiņš (detalizēta Reģistra programmatūras prasību definēšana, izstrāde, programmatūras testēšana, ieviešana ekspluatācijā) – 12 mēneši.  Reģistrs pēc ieviešanas iekļausies Integrētās iekšlietu informācijas sistēmas platformā un kļūs par tās sastāvdaļu.  Reģistrā tiešsaistē vienotā vidē tiks nodrošināta iespēja automatizēti uzraudzīt, vai apsardzes komersants, iekšējās drošības dienests, izglītības iestāde vai persona, kurai izsniegts apsardzes sertifikāts ievēro un nepārkāpj normatīvajos aktos noteiktās prasības, kā arī iedzīvotājiem no publiski pieejamās daļas iegūt aktuālu informāciju par apsardzes komersantiem, kuri reģistrēti Reģistrā kā apsardzes pakalpojumu sniedzēji un iekšējās drošības dienestiem, kuri veic apsardzes darbību.  Reģistrā tiešsaistē vienotā vidē būs iespējams apstrādāt aktuālus datus (ziņas) par:   * personām, kurām izsniegts apsardzes sertifikāts; * apsardzes komersantiem, kuri reģistrēti apsardzes pakalpojumu sniegšanai; * par apsardzes pakalpojumiem un apsardzes darbiniekiem, kas veic apsardzes darbību; * iekšējās drošības dienestiem un to darbiniekiem, kas veic apsardzes darbību; * par personām, kuras piedalījās mācību kursos apsardzes sertifikāta iegūšanai vai tā pagarināšanai.   Tiek paredzēts, ka Reģistrā tiks automātiski nodrošināta informācijas publiskošana par apsardzes komersantam piešķirto apsardzes pakalpojuma sniegšanas atļauju (atļaujām) un organizācijai, kas izveidojusi iekšējās drošības dienestu, atļauju veikt apsardzes darbību. Apsardzes komersants un organizācija, kas izveidojusi iekšējās drošības dienestu, tiks informēta par to iekļaušanu Reģistrā.  Reģistrā tiks nodrošināta pastāvīga noteikto ierobežojumu un prasību pārbaude. Lai risinātu aktuālās problēmas, apsardzes komersantiem un iekšējās drošības dienestiem tiks sniegta aktuāla informācija par to darbinieku apsardzes sertifikātu spēkā esamību, bet kontrolējošās iestādes saņems aktuālu informāciju par apstākļiem, kas liecina par iespējamu fizisko un juridisko personu neatbilstību noteiktajām prasībām.  Ministru kabineta noteikumos par Reģistru tiks noteikta jauna ziņu sniegšanas kārtība un termiņi, proti, apsardzes komersantam un organizācijai, kas izveidojusi iekšējās drošības dienestu, būs noteikts pienākums pastāvīgi aktualizēt ziņas Reģistrā (pašlaik saskaņā ar normatīvajos aktos noteikto kārtību apsardzes komersants un organizācija, kura izveidojusi iekšējās drošības dienestu, reizi gadā elektroniski iesniedz Valsts policijai apsardzes darbības pārskatu). Minētā tiesību norma ir nepieciešama, lai Valsts policijas un citu apsardzes darbību kontrolējošo institūciju rīcībā būtu aktuālas ziņas efektīvu kontroles pasākumu plānošanai un veikšanai, likumpārkāpumu savlaicīgai identificēšanai un novēršanai apsardzes nozarē.  Reģistram tiek paredzēta šāda informācijas apmaiņa:  **Apsardzes darbības reģistrs**  Apsardzes darbinieku eksaminēšanas sistēma  Ieroču reģistrs  Apsardzes sertifikātu drukāšanas sistēma  Sodu reģistrs  Iedzīvotāju reģistrs\*  Valsts ieņēmuma dienesta dati par apsardzes komersanta darbiniekiem  Valsts kases informācijas sistēma  Paroļu reģistrs  Valsts izglītības informācijas  sistēma  Uzņēmumu reģistra informācijas sistēma  Adrešu reģistrs  Transportlīdzekļu un to vadītāju valsts reģistrs  Apsardzes komersantu un izglītības iestāžu izveidotās informācijas sistēmas  Veselības pārbaužu reģistrs  Vienotās pieteikšanās modulis  **\*** no 2020 .gada jūlija Fizisko personu reģistrs    Tiek paredzēts, ka, atbilstoši izdodamajiem Ministru kabineta noteikumiem par Reģistru, tas sastāvēs no publiskojamās un nepubliskojamās daļas, kurai var piekļūt autorizēti lietotāji. Reģistrā ietvertās ziņas atbilstoši kompetencei un piešķirto tiesību apjomam varēs izmantot institūcijas apsardzes darbības kontrolei, iedzīvotāji apsardzes pakalpojumu iepirkumos, apsardzes komersanti un iekšējās drošības dienesti apsardzes darbības nodrošināšanai.  Apsardzes darbības reģistra tehniskās specifikācijas 14. punktā ir noteikts, kāda informācija iedzīvotājiem Reģistra publiskajā daļā jānodrošina bez autorizācijas un samaksas.  Informācijas apmaiņai starp Reģistru un ārējām sistēmām, kur tas ir tehniski iespējams, tiks izmantots Valsts reģionālās attīstības aģentūras Valsts informācijas sistēmu savietotājs.  Attiecībā uz personas tiesībām pieprasīt un saņemt informāciju par personas datiem, kuri Reģistrā tiek apstrādāti, tad sistēmas pārzinis apņemas nodrošināt Vispārējās datu aizsardzības regulas prasības.  Plānotie Reģistra lietotāji:   * Valsts policija – informācijas apstrādei par izsniegtajiem apsardzes sertifikātiem un reģistrētiem apsardzes pakalpojumu sniedzējiem un apsardzes darbības jomas normatīvo aktu ievērošanas kontrolei; * apsardzes komersanti – uzņēmuma darbības apsardzes jomā datu apstrādei un uzskaitei; * operatīvās darbības subjekti – operatīvo darbību veikšanai operatīvās uzskaites lietās; * izmeklēšanas iestādes – izmeklēšanas darbību veikšanai pirmstiesas kriminālprocesā; * Valsts ieņēmumu dienests – kompetencē esošo kontroles pasākumu realizācijas nodrošināšanai; * Valsts darba inspekcija – kompetencē esošo kontroles pasākumu realizācijas nodrošināšanai; * tiesa – lietvedībā esošo lietu ietvaros; * prokuratūra – pirmstiesas kriminālprocesā, normatīvajos aktos noteiktajos gadījumos personu un valsts tiesību un likumīgo interešu aizsardzībai un valsts apsūdzības uzturēšanai tiesā; * Korupcijas novēršanas un apkarošanas birojs – likumā “[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)” valsts amatpersonām noteikto ierobežojumu ievērošanas kontrolei, kā arī [Politisko organizāciju (partiju) finansēšanas likuma](https://likumi.lv/ta/id/36189-politisko-organizaciju-partiju-finansesanas-likums) ievērošanas kontrolei; * valsts drošības iestādes – savu funkciju veikšanai; * izglītības iestādes – informācijas apstrādei par izglītojamajiem, kuri tiek apmācīti apsardzes sertifikāta iegūšanai un tā derīguma termiņa pagarināšanai; * ikviena persona, kura vēlas pārbaudīt, vai apsardzes komersants ir reģistrēts Reģistrā apsardzes pakalpojumu sniegšanai, pamata informācijai par komersantu un sniedzamo pakalpojumu klāstu.   Ģeogrāfiskās informācijas sistēmas funkcionalitāte tiek plānota apsargājamo objektu atrašanās vietas atrādīšanai tiesībsargājošo iestāžu lietotājiem.  Reģistra programmatūra būs pieejama visām valsts pārvaldes iestādēm ar tiesībām to brīvi kopēt un izmantot, kā arī pēc nepieciešamības uzlabot valsts pārvaldes iestāžu vajadzībām.  Jāatzīmē, ka valsts nodevas apmērs par apsardzes komersanta un iekšējās drošības dienesta reģistrāciju Reģistrā tiek atstāts esošajā apmērā, kāds šobrīd ir noteikts Ministru kabineta 2014. gada 9. decembra noteikumos Nr.757 “Apsardzes darbības licencēšanas noteikumi” speciālās atļaujas (licences) saņemšanai attiecīgā apsardzes pakalpojuma sniegšanai un attiecīgi Ministru kabineta 2015. gada 13. oktobra noteikumos Nr.582 “Iekšējās drošības dienesta reģistrācijas kārtība” iekšējās drošības dienesta apliecības saņemšanai.  Minētais nodrošinās vienādus apstākļus apsardzes komersantiem un iekšējās drošības dienestiem, kas pašlaik ir saņēmuši licences apsardzes pakalpojuma (pakalpojumu) sniegšanai un attiecīgi – reģistrācijas apliecības un arī tiem, kas tiks reģistrēti Reģistrā no jauna un kuri iepriekš nav saņēmuši licenci vai reģistrācijas apliecību.  Pašlaik normatīvajos aktos ir noteiktas šādas valsts nodevas par speciālās atļaujas (licences) un reģistrācijas apliecības izsniegšanu:   |  |  | | --- | --- | | **Speciālā atļauja (licence) un reģistrācijas apliecība** | **Valsts nodevas apmērs (euro)** | | Apsardzes tehnisko sistēmu ierīkošana | 1000 | | Fiziskās apsardzes pakalpojumu sniegšana | 2000 | | Inkasācijas apsardzes pakalpojumu sniegšana | 3000 | | Tehniskās apsardzes pakalpojumu sniegšana | 5000 | | Iekšējās drošības dienesta reģistrācija | 500 |   Vienlaikus apsardzes komersantiem un iekšējās drošības dienestiem tiek plānota ikgadējā valsts nodeva, kas būtu nosakāma 10% apmērā no sākotnējās valsts nodevas par speciālās atļaujas (licences) par attiecīga apsardzes pakalpojuma sniegšanu apmēra un reģistrācijas apliecības apmēra. Ikgadējo valsts nodevu maksās bez izņēmuma visi Reģistrā reģistrētie apsardzes komersanti un iekšējās drošības dienesti.  Uz 2018. gada 1. novembri valstī ir reģistrēti 439 licencēti apsardzes komersanti un 52 iekšējās drošības dienesti. Ir apsardzes komersanti, kuriem izsniegtas vairākas licences apsardzes pakalpojumu sniegšanai (kopā izsniegtas 498 licences).  Plānotā ikgadējā valsts nodeva 10% apmērā:   |  |  |  |  | | --- | --- | --- | --- | | **Darbības veids** | **Skaits** | **Maksa par licenci/apliecību (euro)** | **Ikgadējā valsts nodeva (euro)** | | Iekšējās drošības dienests | 52 | 500 | 50 | | Apsardzes tehnisko sistēmu ierīkošana | 171 | 1000 | 100 | | Fiziskās apsardzes pakalpojumu sniegšana | 271 | 2000 | 200 | | Inkasācijas apsardzes pakalpojumu sniegšana | 4 | 3000 | 300 | | Tehniskās apsardzes pakalpojumu sniegšana | 52 | 5000 | 500 |   Ikgadējās valsts nodevas mērķis ir kompensēt valsts budžeta izdevumus Reģistra uzturēšanai un pilnveidošanai, kā arī ierobežot apsardzes komersantu un iekšējās drošības dienestu nepamatotu reģistrāciju Reģistrā un disciplinēt esošos apsardzes komersantus un iekšējās drošības dienestus, tā nodrošinot aktuālāku informāciju Reģistrā, tai pašā laikā neradot nozīmīgu slogu komercdarbības uzsākšanai.  Likumprojekts saskaņots darba grupā. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Iekšlietu ministrijas Informācijas centrs, Valsts policija, Finanšu ministrija, Labklājības ministrija, Valsts ieņēmumu dienests, Valsts darba inspekcija un apsardzes nozari pārstāvošās nevalstiskās organizācijas. |
| 4. | Cita informācija |  |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Sabiedrības mērķgrupas ir:   1. Apsardzes komersanti, kas pašlaik ir saņēmuši speciālo atļauju (licenci) apsardzes pakalpojumu sniegšanai vai vēlēsies to saņemt.   Uz 2018. gada 1. novembri valstī ir 439 licencēti apsardzes komersanti. Ir apsardzes komersanti, kuriem izsniegtas vairākas licences apsardzes pakalpojumu sniegšanai (kopā izsniegtas 498 licences):   * apsardzes tehnisko sistēmu ierīkošana – 171 licence; * fiziskās apsardzes pakalpojumu sniegšana – 271 licence; * inkasācijas apsardzes pakalpojumu sniegšana – 4 licences; * tehniskās apsardzes pakalpojumu sniegšana – 52 licences.  1. Iekšējās drošības dienesti, kas pašlaik saņēmuši reģistrācijas apliecības un veic apsardzes darbību.   Uz 2018. gada 1. novembri valstī ir reģistrēti 52 iekšējās drošības dienesti.   1. Izglītības iestādes, kas atbilstoši normatīvo aktu prasībām apsardzes darbiniekiem īsteno mācību kursus 80 stundu apjomā. 2. valsts iestādes – Valsts policija, Iekšlietu ministrijas Informācijas centrs, Darba inspekcija, Valsts ieņēmumu dienests. | | | | | | |
| 2. | Tiesiskā regulējuma ietekme uz tautsaimniecību un administratīvo slogu | | Ņemot vērā to, ka Likumprojekts paredz izveidot Reģistru un uzkrāt ziņas par apsardzes komersantiem un iekšējās drošības dienestiem, papildu administratīvais slogs palielināsies apsardzes komersantiem (arī iekšējās drošības dienestiem), izglītības iestādēm un Valsts policijai.  Attiecībā uz tām darbībām, ko šobrīd veic Valsts policija administratīvais slogs samazināsies, jo nebūs nepieciešams sagatavot speciālās atļaujas (licences) un tās izsniegt. Savukārt apsardzes komersantiem (arī iekšējās drošības dienestiem) administratīvais slogs samazinās attiecībā uz tādām darbībām, kā: civiltiesiskās atbildības apdrošināšanas polisēm, kuras šobrīd komersanti iesniedz elektroniski, pa pastu vai personīgi nogādājot Valsts policijas attiecīgajā struktūrvienībā, plānots, ka tiks paredzēta piespēja tās pievienot pieslēdzoties Reģistram; apsardzes darbības pārskatu, kuru šobrīd komersanti iesniedz elektroniski, pa pastu vai personīgi nogādājot Valsts policijas attiecīgajā struktūrvienībā, vairs nebūs jāiesniedz, jo visa aktuālā informācija būs pieejama Reģistrā; iesniegums par komersanta adreses vai nosaukuma maiņu un jaunas licences saņemšanu, kuru šobrīd komersanti iesniedz elektroniski, pa pastu vai personīgi nogādājot Valsts policijas attiecīgajā struktūrvienībā, vairs nebūs jāiesniedz, jo šī informācija Reģistrā būs pieejama automātiski no Uzņēmumu reģistra. | | | | | | |
| 3. | Administratīvo izmaksu monetārs novērtējums | | Skatīt anotācijas 1.pielikumu. | | | | | | |
| 4. | Atbilstības izmaksu monetārs novērtējums | | Projekts šo jomu neskar. | | | | | | |
| 5. | Cita informācija | | Nav. | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | | 2019.gads | | | Turpmākie trīs gadi (*euro*) | | | | |
| 2020. | | 2021. | | 2022. |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | | 2 | | 3 | 4 | 5 | 6 | 7 | 8 |
| 1. Budžeta ieņēmumi | | 279 401 | | 0 | 279 401 | 0 | 279 401 | -41 351 | -41 351 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 279 401 | | 0 | 279 401 | 0 | 279 401 | -41 351 | -41 351 |
| 1.2. valsts speciālais budžets | | 0 | | 0 | 0 | 0 | 0 | 0 | 0 |
| 1.3. pašvaldību budžets | | 0 | | 0 | 0 | 0 | 0 | 0 | 0 |
| 2. Budžeta izdevumi | | 139 896 | | 0 | 139 896 | 0 | 139 896 | +442 665 | +79 211 |
| 2.1. valsts pamatbudžets | | 139 896 | | 0 | 139 896 | 0 | 139 896 | +442 665 | +79 211 |
| 2.2. valsts speciālais budžets | | 0 | | 0 | 0 | 0 | 0 | 0 | 0 |
| 2.3. pašvaldību budžets | | 0 | | 0 | 0 | 0 | 0 | 0 | 0 |
| 3. Finansiālā ietekme | | 139 505 | | 0 | 139 505 | 0 | 139 505 | -484 016 | -120 562 |
| 3.1. valsts pamatbudžets | | 139 505 | | 0 | 139 505 | 0 | 139 505 | -484 016 | -120 562 |
| 3.2. speciālais budžets | | 0 | | 0 | 0 | 0 | 0 | 0 | 0 |
| 3.3. pašvaldību budžets | | 0 | | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | X | | 0 | X | 0 | X | 442 665 | 79 211 |
| budžeta apakšprogramma 40.02.00 “Nekustamais īpašums un centralizētais iepirkums” | | X | | 0 | X | 0 | X | 363 454 | 0 |
| budžeta apakšprogramma 06.01.00 “Valsts policija” | | X | | 0 | X | 0 | X | 24 422 | 24 422 |
| budžeta apakšprogramma 02.03.00 “Vienotās sakaru un informācijas sistēmas uzturēšana un vadība” | | X | | 0 | X | 0 | X | 54 789 | 54 789 |
| 5. Precizēta finansiālā ietekme | | X | | 0 | X | 0 | X | -41 351 | -41 351 |
| 5.1. valsts pamatbudžets | | 0 | 0 | -41 351 | -41 351 |
| 5.2. speciālais budžets | | 0 | 0 | 0 | 0 |
| 5.3. pašvaldību budžets | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Skatīt anotācijas 2., 3. 4. 5. un 6.pielikumu. | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Projekts šo jomu neskar. | | | | | | | |
| 8. Cita informācija | | Nav. | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar Likumprojektu ir paredzēts izstrādāt jaunus Ministru kabineta noteikumus par Reģistru.  Reģistrā tiks iekļauta informācija, kas šobrīd tiek apkopota citās informācijas sistēmās. Līdz ar to ir nepieciešami grozījumi atbilstošos Ministru kabineta noteikumos, lai turpmāk Reģistrā iekļaujamā informācija netiktu apstrādāta iepriekš izmantotajās informācijas sistēmās. Ar Likumprojekta spēkā stāšanos vairs nebūs paredzēta speciālo atļauju (licenču) un reģistrācijas apliecību izsniegšana, bet gan reģistrācija Reģistrā. Ir nepieciešams arī veikt grozījumus tiesiskajā regulējumā par budžetu ieņēmumu klasifikāciju. Ņemot vērā minēto, ir paredzēts izstrādāt šādus normatīvo aktu projektus:   * grozījumus Ministru kabineta 2017. gada 27. jūnija noteikumos Nr.380 “Apsardzes sertifikātu izsniegšanas kārtība”; * grozījumus Ministru kabineta 2005. gada 27. decembra noteikumos Nr.1032 “Noteikumi par budžetu ieņēmumu klasifikāciju”.   Ar likumprojekta spēkā stāšanos, spēku zaudēs šādi Ministru kabineta noteikumi:   * Ministru kabineta 2014. gada 9. decembra noteikumi Nr.757 “Apsardzes darbības licencēšanas noteikumi”; * Ministru kabineta 2015. gada 13. oktobra noteikumi Nr.582 “Iekšējās drošības dienesta reģistrācijas kārtība”. |
| 2. | Atbildīgā institūcija | Iekšlietu ministrija, Valsts policija, Iekšlietu ministrijas Informācijas centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu.  Likumprojekts 2019. gada 8. martā tika publicēts Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”.  Par Likumprojektu Iekšlietu ministrija priekšlikumus un iebildumus saņēma no:  Latvijas Drošības biznesa asociācijas;  Apsardzes komersantu asociācijas;  Drošības nozares kompāniju asociācijas;  Latvijas detektīvu un drošības dienestu federācijas;  Latvijas apsardzes mācību centru apvienības;  SIA “Global Intellectual Security”;  SIA “Respekts”;  SIA “Apsardze Jūra-SBE”;  SIA “Puron”;  SIA “LUX NN”;  SIA “R Sargs”;  SIA “DRMC”;  Privātpersonas. |
| 2. | Sabiedrības līdzdalība projekta izstrādē | Likumprojekta izstrādes gaitā Iekšlietu ministrija vairākkārt ir organizējusi atsevišķas sanāksmes ar visām apsardzes nozari pārstāvošajām nevalstiskajām organizācijām, lai šīs organizācijas iepazīstinātu ar Likumprojekta virzību, Reģistra tehniskās specifikācijas projekta saturu, Reģistra vispārējām prasībām, kā arī Reģistra izveidei un uzturēšanai paredzēto finansējumu un plānoto ikgadējās valsts nodevas apmēru.  Pēdējā sanāksme tika organizēta 2019. gada 29. martā, kuras laikā notika Likumprojekta sabiedriskā apspriešana, kurā piedalījās Latvijas Drošības biznesa asociācijas; Apsardzes komersantu asociācijas; Drošības nozares kompāniju asociācijas; Latvijas detektīvu un drošības dienestu federācijas; Latvijas apsardzes mācību centru apvienības, Baltijas Drošības skolas un mācību centra “Daizpon” pārstāvji. |
| 3. | Sabiedrības līdzdalības rezultāti | Apsardzes nozari pārstāvošās nevalstiskās organizācijas konceptuāli ir atbalstījušas Reģistra izveidi.  Vienlaikus Latvijas Drošības biznesa asociācija ierosināja papildināt Likumprojektu ar normām, lai atrisinātu citas problēmas apsardzes nozarē (piemēram, prasības profesijai “apsardzes organizators” nepieciešamai izglītībai). Šādu Latvijas Drošības biznesa asociācijas ierosinājumu atbalsta Latvijas detektīvu un drošības dienestu federācija, Latvijas apsardzes mācību centru apvienība, SIA “DRMC”, SIA “Apsardze Jūra-SBE”.  Atbilstoši Ēnu ekonomikas apkarošanas padomes 2018. gada 28. februāra sēdē Iekšlietu ministrijai dotajam uzdevumam, lai mazinātu ēnu ekonomikas īpatsvaru apsardzes nozarē Iekšlietu ministrijai tika uzdots izstrādāt Likumprojektu, paredzot Reģistra izveidi. Turklāt Iekšlietu ministrijā izveidotā darba grupa nav vērtējusi šādus priekšlikumus, jo tās uzdevums bija padziļināti izvērtēt tikai ar Reģistra izveidi saistītos jautājumus. Tādējādi minētie priekšlikumi nav saistīti ar ēnu ekonomikas īpatsvara mazināšanu un Iekšlietu ministrijas ieskatā Likumprojekta ietvaros nav atbalstāmi un būtu risināmi atsevišķi, iespējams, izstrādājot attiecīgos grozījumus tiesiskajā regulējumā.  Latvijas Drošības biznesa asociācija, Latvijas detektīvu un drošības dienestu federācija, Latvijas apsardzes mācību centru apvienība un uzņēmēji neatbalsta apsardzes komersantiem un iekšējās drošības dienestiem ikgadējās valsts nodevas noteikšanu, jo tas var radīt finansiālo slogu uzņēmējiem.  Drošības nozares kompāniju asociācija neatbalsta pašlaik plānoto ikgadējo valsts nodevu 10% apmērā no sākotnējās valsts nodevas par licences par attiecīga apsardzes pakalpojuma sniegšanu apmēra, jo tās apmērs ir mazs. Minētā asociācija ierosina noteikt paaugstinātu ikgadējo valsts nodevu 25% apmērā. Savukārt Apsardzes komersantu asociācija atbalsta ikgadējās valsts nodevas noteikšanu, taču tai jābūt zemākai par 10%.  Pašlaik plānotā ikgadējā valsts nodeva 10% apmērā ir aprēķināta un noteikta, lai kompensētu valsts budžeta izdevumus Reģistra uzturēšanai un pilnveidošanai, tādējādi netiek atbalstīts Latvijas Drošības biznesa asociācijas, Latvijas detektīvu un drošības dienestu federācijas, Latvijas apsardzes mācību centru apvienības un uzņēmēju ierosinājums.  Iekšlietu ministrija neatbalsta arī Drošības nozares kompāniju asociācijas ierosinājumu par ikgadējās valsts nodevas apmēra paaugstināšanu, jo tas var radīt finansiālo slogu maziem apsardzes uzņēmumiem, kā arī lielākas ikgadējās valsts nodevas apmēra noteikšanai jābūt tiesiski pamatotai.  Latvijas drošības biznesa asociācija, Apsardzes komersantu asociācija, kā arī Latvijas apsardzes mācību centru apvienība un Latvijas detektīvu un drošības dienestu federācija norāda, ka Reģistra ieviešana var radīt administratīvo slogu uzņēmējiem.  Iekšlietu ministrija uzskata, ka Reģistra izveide plānota kā viens no ēnu ekonomikas īpatsvara mazināšanas pasākumiem apsardzes nozarē. Šajā Reģistrā būs pieejamas aktuālas, centralizēti un caurskatāmi apkopotas visas ar apsardzes darbību saistītās ziņas, tādējādi uzlabojot apsardzes darbības tirgus pārskatāmību Latvijā. Minētās informācijas ievade Reģistrā būs būtisks priekšnosacījums ēnu ekonomikas īpatsvara mazināšanai apsardzes nozarē. |
| 4. | Cita informācija |  |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Likumprojekta izpildi iesaistīto institūciju funkcijas netiek paplašinātas vai sašaurinātas.  Saistībā ar Likumprojekta izpildi nav nepieciešams veidot jaunu institūciju, nav plānota esošas institūcijas likvidācija vai reorganizācija. |
| 3. | Cita informācija | Nav. |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

I.Zālītis 67219682

[indulis.zalitis@iem.gov.lv](mailto:indulis.zalitis@iem.gov.lv)

A.Melkers 67208232

[andris.melkers@vp.gov.lv](mailto:juris.matisans@vp.gov.lv)